KAPETULU 19
Kanyametheni Vuthamba Vweni na Yehova
1, 2. Kuli kutwatha kutewela matangwa ano?
ACHITHINGANYEKENI ngweni muli na kwenda hanja, oku lihundthzi lili na kupekula. Kwilu kushangumuka kulifwika, cho mihyato na mikalateto iputuka. Mu kathimbu kakandondo lika, nyondthzi ishangumuka kunyoka. Cho mukenga noku noku mangana muwane kwa kuvanda. Mulithziva vati nga muwana mwela wauvwa wa kuvanda? Mulithziva ku mbunge hehu.
2 Netu matangwa ano tuli mu vukalu vwa chifwa echi. Vyuma mu kaye vili na kuvihya manene. Munatha kulihula ngweni, ‘Kuli kunjitewela?’ Munu umo wa mu Mbimbiliya wathonekele ngwendi: “Yove wapwa vutewelo vwange na chimpaka change. Yove wapwa u Njambi yange, kuli yove njinakulahela.” (Myatho 91:2) Yehova ikeye atha kutukwatha ku vukalu vwetu, cho natukulahetha vyuma vyavivwa kulutwe.
3. Yehova atha kupwa vati vutewelo vwetu?
3 Yehova atha kutunyunga vati? Atha kutukwatha tulifwite na vukalu vwoshe vwoshe vutuliwana navwo, mwafwa wakala na ndthzili manene kutuvakana vanu vaje vashaka kutuvulumuna. Nameme tuliwana mu vukalu matangwa ano, oloni twatha kukulahela ngwetu kulutwe Yehova akavumanetha. Mbimbiliya yatushongangeya ngwavo: “Kaleni mu chithzemo cha Njambi.” (Yunda 21) Tunapande kukanyametha vuthamba vwetu na Yehova mangana atukwathe mu thimbu ya vukalu. Oloni twatha kulinga vati ngocho?
KANDELELENI KU CHITHZEMO CHA NJAMBI
4, 5. Yehova watumwetha vati chithzemo chendi?
4 Nga tushaka ngwetu tukanyamethe vuthamba vwetu na Yehova, cho tunapande tahi kuthzivuka mwanamwethela chithzemo chendi kuli yetu. Thinganyekeni vyuma vyoshe vyanatulingila Yehova. Natwaka hano hathi, cho nashulithaho vimbuto vyavivwa na tuthitu. Natwana vyakulya vya kutovala na mema a kunwa. Yehova natuleke lithzina lyendi na vifwa vyendi vyavivwa mu Mbimbiliya. Maneneni, Yehova natumwetha chithzemo chendi ha kututumina Munendi yathzema, Yesu, aije hano hathi mu kututhsila. (Yowano 3:16) Ñombelo ya Yesu ikeyo inatulingitha tukale na lilavelelo lya vyuma vyavivwa vya kulutwe.
5 Yehova nashimbika Vumwene vwa Mesiya, nameme fulumende ya mwilu ije ololo imanetha tuyando twoshe. Ovu Vumwene, vukatengulula hathi hoshe kupwa palandaisi, cho vanu voshe vakayoya mu kwoloka na kuvwahelela myaka yoshe. (Myatho 37:29) Yehova natumwetha lalo chithzemo chendi ha kutulongetha mwakuyoyela mwamuvwa matangwa ano. Natulanya ngwendi tulombele kuli ikeye, cho atolilila ku malombelo etu thimbu yoshe. Yehova namwetha chithzemo chendi ku vanu voshe.
6. Munapande kulinga vati ha chithzemo chanamimwetha Yehova?
6 Munapande kulinga vati ha chithzemo chanamimwetha Yehova? Mumwetheni ngweni mwakandelela ku vyuma vyoshe vyanamilingila. Oloni vanu vavangi matangwa ano kuvethi kukandelela. Omwo mukemwo muvalingile vamo ha thimbu yakele Yesu hano hathi. Thimbu imo, Yesu wakangwile vaka-mbumba likumi, oloni umo lika ikeye wakandelelele. (Luka 17:12-17) Tunapande kutembwinina munu umo lika uje wakandelelele kuli Yesu. Tunapande kukandelela kuli Yehova thimbu yoshe.
7. Tunapande kuthzema vati Yehova?
7 Netu tunapande lalo kuthzema Yehova. Yesu walekele vandongethi vendi ngwendi vanapande kuthzema Yehova na mbunge yavo yoshe na mwonyo wavo woshe na mana avo oshe. (Tandeni Mateo 22:37.) Oku kulumbununa vika?
8, 9. Tumwetha vati ngwetu twathzema Yehova?
8 Kuma tunapande kwendeka lika ngwetu twathzema Yehova ndi? Embwe. Nga twathzema Yehova na mbunge yetu yoshe na mwonyo wetu woshe na mana etu oshe, cho tunapande kumwetha ngocho mu vilinga vyetu. (Mateo 7:16-20) Mbimbiliya yatuleka ngwayo nga twathzema Yehova, cho twononoka mashiko endi. Kulinga ngocho kwakukalu ndi? Embwe, mwafwa “mashiko endi kethi amakalu kuli yetu.”—Tandeni 1 Yowano 5:3.
9 Nga twononoka kuli Yehova, cho tupwa va kuvwahelela na kushuvuluka mu kuyoya kwetu. (Isaya 48:17, 18) Oloni vika vitukwatha mangana tukanyamethe vuthamba vwetu na Yehova? Tuthimutwiyeni ha vyuma vimo.
TWALELELENIHO KUKANYAMETHA VUTHAMBA VWENI NA YEHOVA
10. Mwafwa vika munapande kutwalelelaho kulilongetha vya Yehova?
10 Mwalikutile vati vuthamba na Yehova? Omwo mwashangumukile ku lilongetha Mbimbiliya, mwashangumukile kuthzivuka mwamuvwa Yehova na kulikuta nendi vuthamba. Mukanyametha ovu vuthamba ngwe muje munu mwakashambeya tuhya. Tuhya tunapande kutushambeya mangana tutwaleleleho kushukuma. Ngechi neni munapande kutwalelela kulilongetha vya Yehova mangana vuthamba vweni vukanyame.—Vithimo 2:1-5.
11. Vilongetha vya mu Mbimbiliya vimikwatha vati?
11 Omwo mutwalelela kulilongetha Mbimbiliya, mulilongetha vyuma vije vimyeta ku mbunge. Taleni muvalithzivilile vandongethi va Yesu vavali omwo Yesu wavalumbunwinine vupolofweto vwa mu Mbimbiliya. Vendekele ngwavo: “Kuma vimbunge vyetu kuvyethzukile omwo nakele na kwendeka netu mu ngila na kutunungulwila vya mu vithoneka ndi?”—Luka 24:32.
12, 13. (a) Vika vyatha kulingiwa ku chithzemo chetu chitwathzema nacho Njambi? (b) Twatha kutwalelela vati kuthzema Yehova?
12 Omwo mwashangumukile kuthzivithitha mwamuvwa Mbimbiliya, hamo mwalithzivile ngwe muvalithzivilile vandongethi omwo vathzivithithile Vithoneka. Echi chikecho chamikwathele muthzivuke Yehova na kumuthzema. Ngechi kumushaka echi chithzemo cheni chitonole embwe.—Mateo 24:12.
13 Omwo mulikwata vuthamba na Njambi, munapande kupanga na ndthzili mangana mukanyamethe vuthamba vweni. Munapande kutwalelela kulilongetha vya Yehova na Yesu na kuthinganyeka ha vyuma vimulilongetha, nomwo mumwatha kuvipangethela mu kuyoya kweni. (Yowano 17:3) Omwo mutanda Mbimbiliya nambe kulilongethayo, munapande kulihula ngweni: ‘Eyi ñanda injilongetha vika hali Yehova? Vika vinjinapande kumuthzemena na mbunge yange yoshe na mwonyo wange woshe?’—1 Timateo 4:15.
14. Kulombela kutukwatha vati tuthzeme manene Yehova?
14 Nga muli na kavuthamba, muthimutwiya nendi thimbu yoshe mangana mukanyamethe vuthamba vweni. Mu ngila imo lika, nga tuthimutwiya na Yehova thimbu yoshe mu lilombelo, cho tumuthzema manene. (Tandeni 1 Tesalonika 5:17.) Lilombelo lyapwa vwana vwavuvwa vwa kutunda kuli Tate yetu wa mwilu. Tunapande kwendeka nendi kutunda kwithi ya mbunge yetu thimbu yoshe. (Myatho 62:8) Kutwapandele kwilukila majwi a kulifwa mu malombelo etu thimbu yoshe, oloni tunapande kulomba vili ku mbunge yetu. Nga tutwalelela kulilongetha Mbimbiliya na kulombela kutunda kwithi ya mbunge, cho tuthzema manene Yehova.
LEKENI VAKWENI VYA YEHOVA
15, 16. Mwamona vati chipangi cha kwambulula?
15 Nga tushaka kukanyametha vuthamba vwetu na Yehova, cho tunapande kuleka vakwetu vyuma vitwakulahela. Kunapu kuvethzika kwakama kuleka vakwetu vya Yehova. (Luka 1:74) Echi chikecho chipangi chije Yesu wanene vaka-Kilisitu voshe va vuthunga. Tuvavoshe tunapande kwambulula muthzimbu wauvwa wa Vumwene vwa Njambi. Mwashangumuka laja kwambulula muthzimbu ndi?—Mateo 24:14; 28:19, 20.
16 Kapositolo Paulu wamwene chipangi cha kwambulula kupwa cha theho, mukemwo wachitumbwile ngwendi “vufuko.” (2 Kolinte 4:7) Kuleka vakweni vya Yehova na viyongola vyendi chikecho chipangi chakama chimunapande kulinga. Inapu ngila ya kupangela Yehova, cho akakandelela manene ha vyuma vimuli na kumulingila. (VaHevelu 6:10) Kwambulula kuminganyaletha na kunganyaletha vaje vamitolilila, mwafwa muli na kukwatha vakweni na kulikwatha yeni vavenya kukanyametha vuthamba vweni na Yehova na kwatha kukayoya myaka yoshe. (Tandeni 1 Kolinte 15:58.) Kuma kuli chipangi cheka lalo chije chatha kumishuvulwitha ndi?
17. Mwafwa vika chipangi cha kwambulula tunapande kuchilinga vwathivwathi?
17 Chipangi cha kwambulula tunapande kuchilinga vwathivwathi. Tunapande kuthzambwitha ‘kwambulula lijwi.’ (2 Timateo 4:2) Vanu vatonda kuthziva vya Vumwene vwa Njambi. Mbimbiliya ngwayo: “Litangwa lije omwo Shukulu Kalunga akathompa vanu lili muyehiyehi, lili na kwija vwathivwathi.” Litangwa lya kukotoka ‘kulishwala.’ (Zefaniya 1:14; Hambakuke 2:3) Ololo Yehova anyongetha kano kaye kakavi ka Satana. Thimbu kanda litangwa lije lyete, tunapande kunangula vanu mangana vangule kupangela Yehova.
18. Mwafwa vika tunapande kulemethela Yehova hamo lika na vakwetu vaka-Kilisitu?
18 Yehova ashaka ngwendi tumulemethele hamo na vakwetu vaka-Kilisitu va vuthunga. Mbimbiliya ngwayo: “Ngechi vene, tuliyongoleni umo na mukwavo na kulikwatha umo na umo na kumwetha chithzemo na kulinga mwamuvwa. Kethi tulikele kulikungulula hamo lika, ngwe futithi ya vamo. Oloni tulikoletheni umo na mukwavo na kuhyana, omwo litangwa lya Mwene lili muyehi.” (VaHevelu 10:24, 25) Tunapande kulinga mwoshe mutwathela mangana tukale ku viwano vyoshe. Ku viwano kukekwo kutulishongangeya na kulikanyametha umo na mukwavo.
19. Vika vitukwatha tuthzeme vandolome na vandokathzi vetu vaka-Kilisitu?
19 Nga muya ku viwano, muwana vavuthamba vavavwa vaje vamikwatha kulemetha Yehova. Muliwana na vandolome na vandokathzi va kulithethzathethza vaje vashaka kulemetha Yehova ngechi mweni. Oloni vakathevuka mwafwa navo kuvalumbunukile. Nga vanamiviyithila, cho munapande kuvathambetha. (Tandeni Kolose 3:13.) Kengeni ha vifwa vyavivwa vya vandolome na vandokathzi veni vaka-Kilisitu. Oku kumikwatha mangana muvathzeme na kukanyametha manene vuthamba vweni na Yehova.
KUYOYA KWAKUVWA
20, 21. “Kuyoya kwakuvwa” kwapwa kuka?
20 Yehova ashaka ngwendi vavuthamba vendi voshe vayoye mwamuvwa. Mbimbiliya yalongetha ngwavo kulutwe tukayoya mwamuvwa manene kutuvakana ano matangwa.
21 Kulutwe, kutukayoyo lika myaka 70 nambe 80, oloni tukayoya myaka yoshe. Tukalikuwa “mwonyo wa myaka yoshe,” cho lalo tukapwa va kulikangula. Tukakala mu kwoloka, cho tukapwa va kuvwahelela mu palandaisi yaivwa. Mbimbiliya yendeka oku kuyoya ngwavo “kuyoya kwakuvwa.” Yehova natukulahetha oku kuyoya kwakuvwa, oloni tunapande kufwitangana mangana akatwanekwo.—1 Timateo 6:12, 19.
22. (a) Twatha kukawana vati “kuyoya kwakuvwa”? (b) Vika kutwatha kulyana yetu vavenya kuyoya kwa myaka yoshe?
22 Twatha kukawana vati “kuyoya kwakuvwa”? Tunapande ‘kulinga mwamuvwa’ na “kupwa vaka-kufuka mu vipangi vyavivwa.” (1 Timateo 6:18) Echi chilumbununa ngwavo tunapande kupangetha vitulilongetha mu Mbimbiliya. Oloni kuyoya kwakuvwa kukwemanene ha ndthzili yetu vavenya embwe. Kutwatha kulyana yetu vavenya kuyoya kwa myaka yoshe. Kuyoya kwakuvwa kunapu vwana vwakana Yehova kuli vangamba vendi va kulongwa omwo ya ‘kutetela kwendi kwakama.’ (Loma 5:15) Tate yetu wa mwilu ashaka kwana ovu vwana ku vangamba vendi va kulongwa.
23. Mwafwa vika munapande kwangula mwamuvwa vya kulinga hano vene?
23 Lihuleni ngweni: ‘Njili na kulemetha Njambi mu ngila yashaka ndi?’ Nga munanguka ngweni kuli vimo vimunapande kutengululako, cho lingeni ngocho vwathivwathi. Nga tukulahela Yehova na kwononoka kuli ikeye, cho apwa vutewelo vwetu. Anyunga vanu vendi va kulongwa muno mu matangwa a kukotoka kwa kaye kakavi ka Satana. Kutundaho, Yehova akatukoveletha mu Palandaisi muje mutukayoya myaka yoshe ngwe muje mwakulahethelele. Mwatha kuwana kuyoya kwakuvwa nga mwangula mwamuvwa vya kulinga hano vene.
cjk_Latn tum_Latn cjk_Latn cjk_Latn cjk_Latn cjk_Latn cjk_Latn nya_Latn tum_Latn cjk_Latn cjk_Latn cjk_Latn cjk_Latn umb_Latn umb_Latn cjk_Latn cjk_Latn cjk_Latn tum_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn kam_Latn cjk_Latn tum_Latn cjk_Latn cjk_Latn cjk_Latn cjk_Latn cjk_Latn umb_Latn bem_Latn umb_Latn tso_Latn tum_Latn zul_Latn cjk_Latn cjk_Latn kam_Latn cjk_Latn cjk_Latn cjk_Latn